Keywords

Summary



Keywords

1. Kopienas preču zīme — Kopienas preču zīmes definīcija un iegūšana — Relatīvie atteikuma pamatojumi — Identiskas vai līdzīgas agrākas preču zīmes, kas reģistrēta attiecībā uz identiskām vai līdzīgām precēm vai pakalpojumiem, īpašnieka iebildums — Attiecīgo preču zīmju līdzība — Vērtējuma kritēriji — Kombinētas preču zīmes vārdisku elementu grafiskas īpatnības — Ietekme uz apzīmējuma fonētisko atveidojumu

(Padomes Regulas Nr. 40/94 8. panta 1. punkta b) apakšpunkts)

2. Kopienas preču zīme — Kopienas preču zīmes definīcija un iegūšana — Relatīvie atteikuma pamatojumi — Identiskas vai līdzīgas agrākas preču zīmes, kas reģistrēta attiecībā uz identiskām vai līdzīgām precēm vai pakalpojumiem, īpašnieka iebildums — Sajaukšanas iespēja ar agrāku preču zīmi — Vārdiska preču zīme “PC WORKS” un grafiska preču zīme “W WORK PRO”

(Padomes Regulas Nr. 40/94 8. panta 1. punkta b) apakšpunkts)

Summary

1. Divu konfliktējošo preču zīmju vizuālās, fonētiskās un konceptuālās līdzības vērtējumā, ko veic nolūkā konstatēt vai izslēgt sajaukšanas iespējas pastāvēšanu no konkrētās sabiedrības daļas viedokļa Padomes Regulas Nr. 40/94 par Kopienas preču zīmi 8. panta 1. punkta b) apakšpunkta nozīmē, ir jāņem vērā kopējais iespaids, ko mērķa sabiedrības daļai rada katrs no šiem apzīmējumiem.

Attiecībā konkrētāk uz kombinētu preču zīmju fonētisko salīdzinājumu, – lai gan ir taisnība, ka kombinēta apzīmējuma fonētiskais atveidojums stingrā nozīmē atbilst visiem tā vārdiskajiem elementiem neatkarīgi no to grafiskajām īpatnībām, kas drīzāk attiecas uz apzīmējuma analīzi no vizuālā viedokļa, šāda apzīmējuma vārdisko elementu grafisko īpatnību radītais vizuālais iespaids var iespaidot apzīmējuma fonētisko atveidojumu, no kā izriet, ka analīze, kurā tika vienlaicīgi kombinēti vizuālā un fonētiskā vērtējuma kritēriji, ir saderīga ar līdzības pakāpes pareizu vērtējumu no fonētiskā viedokļa.

Kombinētas – vārdiskas un grafiskas – preču zīmes gadījumā vārdiskie elementi vienlaicīgi ir arī grafiskie elementi, kas sakarā ar to grafiskajām īpatnībām var radīt vairāk vai mazāk akcentētu vizuālo iespaidu. Tātad, ja šāds apzīmējums sastāv no vairākiem vārdiskiem elementiem, nav izslēgts, ka daži no tiem var, piemēram, izmēra, krāsas vai izvietojuma dēļ, vairāk pievērst patērētāja uzmanību tādā veidā, ka patērētājs, nosaucot apzīmējumu, izrunās tikai šos elementus un pārējos atstās bez ievērības.

(sal. ar 41.–44. punktu)

2. Vidusmēra spāņu patērētājam starp vārdisku apzīmējumu “PC WORKS”, kura kā Kopienas preču zīmes reģistrācija ir pieteikta attiecībā uz “iekārtām skaņas un attēlu ierakstīšanai, pārraidei un reproducēšanai, skaļruņiem, pastiprinātājiem, plašu atskaņotājiem, lenšu atskaņotājiem, kompaktdisku atskaņotājiem, uztvērējiem un visu iepriekš minēto preču daļām un piederumiem”, ar precizējumu – “visas minētās preces, kas saistītas ar datoriem un datoru aparatūru”, kas ietilpst 9. klasē, un preču zīmi, ko veido kombinēts – grafisks un vārdisks – apzīmējums, ko veido trīs elementi, kuri izvietoti vertikāli tā, ka pirmo veido apzīmējums, kas attēlo melnu disku, kurā ir ierakstīts baltas krāsas lielais burts “w”, otru veido vārds “work”, kas rakstīts melniem, lieliem burtiem, un trešo veido melns četrstūris, kurā ar atstarpi ir ierakstīti trīs baltas krāsas mazie burti, kas veido vārdu “pro”, kura ir agrāk reģistrēta Spānijā attiecībā uz “elektronisko audioaprīkojumu; skaļruņiem; skaņas reproducēšanas iekārtām; radio; televizoriem un videoaparātiem”, kas ietilpst 9. klasē, pastāv sajaukšanas iespēja, jo, pirmkārt, attiecīgie apzīmējumi būtībā attiecas uz tā paša tipa precēm, proti, elektroniskām iekārtām skaņas un attēlu reproducēšanai, un, otrkārt, reģistrācijai pieteiktā preču zīme un agrākā preču zīme ir līdzīgas no vizuālā, fonētiskā un konceptuālā viedokļa, no kā izriet, ka pastāv konkrēta iespēja, ka konkrētā sabiedrības daļa var maldīties saistībā ar attiecīgo preču komerciālo izcelsmi.

(sal. ar 29., 51. un 53. punktu)